text: Bliver de dømt for voldtægt?
  25 marts 2010 kl. 09.13
  I morgen eftermiddag tager den særlige klageret stilling til, om de tre indvandrer-drenge, der to gange tidligere er blevet dømt for en voldtægt på Fredericia Banegård, skal frifindes.
  Den 16-årige pige sagde til politiet, at hun blev voldtaget på et toilet på banegården.
  Drengene hævdede derimod, at hun frivilligt havde sex mod at få penge til en busbillet.
  Efter dommen fortalte pigen til skjult kamera, at voldtægten aldrig havde fundet sted.
  Hun havde løjet, fordi hun var blevet vred på den ene af de tre drenge.
  Pigen er allerede nu blevet sigtet for falsk vidneforklaring, og bliver de tre drenge fra Kolding frikendt i morgen, vil hun sandsynligvis blive tiltalt.
  Ender sagen i morgen med, at hun bliver dømt for falsk anmeldelse, kan hun forvente at skulle betale et større beløb i erstatning til drengene. 
  De sad fængslet i over et år for den påståede voldtægt. 
  Derudover vil hun sandsynligvis blive dømt til at betale de 75.000 kroner, hun modtog i erstatning dengang, tilbage.
  